Helge Bojsen-Møller

Helge Bojsen-Møller (født 19. april 1874 i Sejling, død 4. september 1946 i Gentofte) var en dansk arkitekt, der bl.a. arbejdede for staten, private jernbaner, elektricitetsselskaber og ikke mindst i Grønland.

Familie 
Helge Bojsen-Møller var søn af sognepræst (sidst i Marvede-Hyllinge Sogne) Frederik Otto Ditlev Møller og kvindesagsforkæmperen Jutta Kunigunde Bojsen. Han blev gift 15. maj 1903 i Søllerød med Ella Jacobsen (født 21. oktober 1880 på Frederiksberg, død 13. november 1942 i København), datter af kunstforlægger Alfred Jacobsen og Agnes Andkjær. Møller tog navneforandring til Bojsen-Møller i 1937. Han er begravet på Hellerup Kirkegård.

Uddannelse og rejser 
Møller blev udlært som tømrer. Sophus Vermehren dimitterede ham til Kunstakademiet, hvor han blev optaget i maj 1894 og tog afgangseksamen i april 1903. Han var medhjælper hos Ludvig Fenger, Martin Borch og Axel Berg. Han vandt Neuhausens præmie i 1905 (for et frøkenkloster) og modtog K.A. Larssens legat i 1901, Theophilus Hansens legat ca. 1905 og Kaufmanns legat i 1908. For disse midler rejste han i 1901 til Italien og Tyskland, senere til Østrig, Italien og Frankrig, i 1912 og 1928 til Grønland og i 1931 til Paris.

Karriere 
Møller drev selvstændig tegnestue fra 1904. Han var lærer ved Kunstakademiets Arkitektskole 1910-18 og direktør (bygningskyndig) i Kjøbenhavns Brandforsikring fra 1925. Han er kendt for sine offentlige værker for NESA og NVE samt hospitaler, jernbanestationer (bl.a. Langelandsbanen), kaserner og andre offentlige byggerier.

Grønland 
Hans produktion kom i særlig grad til at præge Grønland. I 1908 tegnede han kirken i Frederikshåb. Derefter fik han til opgave at projektere næsten samtlige offentlige bygninger i Grønland: kirker, skoler, sygehuse og boliger. I alt blev det til ca. 200 værker i perioden 1910-40 og i 1946, hvor han inden sin død lagde streg til Grønlands største sammenhængende børneskole i Qullissat og Landskassens bådebyggeri i Egedesminde.

Udstillinger 
Han udstillede på Charlottenborg Forårsudstilling 1904-05, 1908-11, 1913-14, 1940, Landsudstillingen i Aarhus 1909 og i Berlin 1910-11.

Værker (ekskl. Grønland) 
 Elektricitetsværkerne i Skovshoved (1907, nedrevet) og Kalundborg
 Tuberkulosehospitalet i Holstebro (1907)
 Amtssygehuset i Ringkøbing (1908) og i Herning (1908-09)
 Kirkeligt Samfunds Forsamlingsbygning i Hjørring (1908)
 Langelandsbanens 13 stationsbygninger (alle færdigbygget 1911)
 Kasernen Avedørelejren (1911-13)
 Højerup Kirke (1912-13)
 Vest- og Sønderjysk Kreditforenings administrationsbygning i Ringkøbing (1913)
 Porten til Kongens Have på hjørnet af Øster Voldgade og Sølvgade (Georg Brandes Plads), København (1913)
 Amtssygehuset i Lemvig (1913)
 Port i Store Heddinge Kirke (1914)
 Sparekassen i Viborg (1914-15)
 Ny Holte højere Almenskole (1915)
 Ombygning af ligkapel i Lemvig (1915, oprindeligt bygget 1880 af Tage Olivarius)
 Knud Rasmussens Hus, Hundested (1916)
 Ting- og Arresthuset i Ringkøbing (1918)
 Dommerkontoret i Lemvig (1919)
 Elværk for NVE, Kalundborg (1920, nedrevet)
 Børnehjem i Maribo (1921)
 Københavns Amtssygehus i Gentofte (1922-27, sammen med Emil Jørgensen)
 Transformerbygning på Lyngbyvej for NESA (1925, nedrevet)
 Danmarks Hus på Koloniudstillingen i Paris 1931
 Kvinderegensen, Amager Boulevard, København (1932)
 NESAs tidligere hovedbygning på Strandvejen 102, Hellerup (1934, portal til gennemkørsel af sporvogne senere muret til)
 NVEs administrationsbygning, Svinninge (1937)
 Kiosk- og toiletbygning for NESA, nu Café Jorden Rundt, Strandvejen 152, Charlottenlund (1939, ombygget 1991)
 Første afsnit (1940) af Isefjordsværket ved Kyndby Strand for NESA (navneskift til Kyndbyværket 1942)
 Enkelte bygninger på Lemvigbanen

Restaureringer 
 Hesselagergårds hovedbygning (1904)
 Søndre Sogns Kirke (nu Sortebrødre Kirke) i Viborg (1917-18)

Galleri

Noter

Eksterne kilder/henvisninger 
 

 
 Jens Christian Madsen: Offentligt byggeri i Grønland 1900-1946, Atuagkat 2007. 
 Bolette Bramsen & Claus M. Smidt: Strandvejen her og nu. Bind 1, København: Politikens Forlag 2009, s. 13. 

Arkitekter fra Danmark
Ansatte ved Kunstakademiets Arkitektskole
Personer i Grønlands historie
Danskere i 1900-tallet
Nationalromantiske arkitekter
Nyklassicistiske arkitekter
Helge
Personer i Kraks Blå Bog (afdøde)
Branddirektører fra Danmark
Modtagere af De Neuhausenske Præmier